**Denis Kitchen** (født 27. august 1946) er en amerikansk undergrunnstegner, utgiver, forfatter, og litteraturagent fra Wisconsin, og grunnlegger av Comic Book Legal Defense Fund, en ideell bransjeforening med det mål å forsvare tegneserienes ytringsfrihet. Hans forlag Kitchen Sink Press var i tredve år utgiver av først undergrunnstegneserier og siden av en rekke serieveteraner som Will Eisner og andre.

Liv og karriere
---------------

Kitchen vokste opp i Wisconsin, gikk på William Horlick High School i Racine hvor han var med på å grunnlegge og redigere skolens uoffisielle avis *Klepto*. Han skrev også fortellinger og gjorde illustrasjoner for avisen. Han fortsatte i dette sporet etter at han ble student ved Universitetet i Wisconsin-Milwaukee da han i 1967 var med på å grunnlegge og fungerte som billedredaktør for humormagasinet *Snide* hvor han også gjorde tegneserier.

I 1967 besluttet Kitchen å selv utgi sine tegneserier i magasinet *Mom’s Homemade Comics*, delvis inspirert av undergrunnstegneserieheftene *Bijou Funnies* og *Zap Comix*. Da han solgte ut opplaget på 4000 kopier ble han inspirert til å grunnlegge sitt eget lille forlag i 1970, Kitchen Sink Press, opprinnelig ment som et andelslag for tegnere. Navnet *Kitchen Sink*, «kjøkkenvask», var et ordspill på hans eget etternavn og han tegnet en dryppende kran som forlagets logo. Han lanserte også en egen undergrunnsavis, *The Bugle-American*, sammen med Jim Mitchell og andre. I tillegg til tegnere fra Milwaukee som ham selv som Mitchell, Bruce Walthers, Don Glassford og Wendel Pugh, utga Kitchen serier av tegnere som Howard Cruse, Trina Robbins og S. Clay Wilson, og han begynte snart å utvide omfanget ved å opprette *Krupp Comic Works*, en overordnet organisasjon hvor han plassert eierskapet av Kitchen Sink Press, og som han igjennom startet andre forretningsforetak som blant annet et plateselskap og et kommersielt kunststudio. Under navnet *Krupp Syndicate* syndikaliserte han tegneserier til bortimot 50 andre undergrunnsaviser og studentblader.

Denis Kitchen, februar 2007.
I 1973 bevegde Kitchen Sink Press seg ut av sine undergrunnsrøtter og begynte å utgi seriene til etablerte, eldre tegnere som Harvey Kurtzman og Will Eisner. Kitchens navn ble såpass kjent og respektert at han ble kontaktet av Stan Lee til å redigere dennes forlag Marvel Comics' utgivelse av (anstendige) undergrunnsserier, *Comix Book*. Et forsøk på å gjøre undergrunnsserier stuerene og distribuere dem i «overgrunnen». Kitchen samlet en rekke navn fra undergrunnen som Justin Green, Kim Deitch og Art Spiegelman. Bidraget fra sistnevnte, en serie på tre sider kalt *Maus* ble den første spede begynnelsen på den lange tegneserien som har gjort Spiegelmans navn kjent, også i Norge. Salget var dog ikke tilfredsstillende for Marvels standard, skjønt Kitchen greide å utgi ytterligere to utgivelser gjennom sitt eget forlag etter at Marvel ga seg for å utnytte det arbeidet som allerede var bestilt. Utgivelsen ble innstilt etter femte utgivelse.

Som tegner dukket Denis Kitchen opp i tegneserieantologier som *Blab* #8, *Twist* #2, *Bijou Funnies* #8, *Consumer Comix*, *Mom's* #1-3, *Mondo Snarfo*, *Arcade* #3, og *The Spirit Jam* og andre. Han hadde en veldig klar og ren grafisk stil som egnet seg godt til logoer, overskrifter og omslag, blant annet for *Snarf*, *Dope Comix*, *Bizarre Sex*, *Energy Comics*, *Weird Trips*, og andre, og tegnet omslagene til plater. Tiden som utgiver tok derimot mer av hans tid.

Forsvar for ytringsfriheten
---------------------------

Kitchen grunnla Comic Book Legal Defense Fund («Tegneserienes juridiske forsvarsfond») i 1986 etter at Michael Correa, en eier av en tegneseriebutikk, ble stilt for retten for å ha oppbevart og solgt uanstendig («obscene») materiale. Ettersom to av de heftene som ble sitert i saken som uanstendige var utgitt av Kitchen Sink Press følte Denis Kitchen en del ansvar for Correas vanskeligheter. Han satte i gang med å skaffe økonomiske midler til Correas forsvar som til sist ikke ble funnet skyldig. Hva som var igjen av midlene ble gjort om til en ideell organisasjon i 1990. Han fungerte selv som fondets president fra dens grunnleggelse og fram til 2004 da han trakk seg under begrunnelsen «De utfordringer som tegneseriene møter er forskjellig fra da jeg grunnla fondet... Jeg tror det er passende at generasjonen som direkte møter disse utfordringene... bør være de som står opp for dem.»

Senere år
---------

Kitchen Sink Press fungerte i rundt 30 år som utgiver av kvalitetstegneserier, men hadde ikke økonomiske muskler til å klare svingningene i markedet og da Kitchen ikke lenger hadde den samme energien til å drive et forlag av Kitchen Sink Press' størrelse, ble det lagt ned i 1999, men det forsvant ikke. Isteden opprettet han Denis Kitchen Publishing Co. som produserer eller tilpasser en håndfull kvalitetsutgivelser årlig. Denis Kitchen fungerer i dag (2010) som en kunstnerisk og litterær agent som håndterer rettighetene til verkene til avdøde Will Eisner og Harvey Kurtzman, og andre gjennom hans selskap *Denis Kitchen Art Agency*. Han er også partner med Judith Hansen i *Kitchen & Hansen Agency, LLC*, som fungerer som agenter for verkene til Al Capp og andre tegnere og forfattere. Sammen med bokdesigneren John Lind har han et selskap kalt *Kitchen, Lind & Associates* som både er et agentur og forhandler av bok- og hefteutgivelser. Tidligere utgivelser av Kitchen Sink Press vil delvis bli utgitt av forlaget Boom! Studios i deres serie av nyutgivelser.

Hans egne tegneserier har fått en renessanse i tittelen *The Oddly Compelling Art of Denis Kitchen* via forlaget Dark Horse, som er en både en samling av hans egne serier og hans minner fra hans tid i tegneserieindustrien. Som tegner har Kitchen igjen begynt å tegne. En nyere fortelling på fem side, «My 5 Minutes with God», er et eksempel på det, og kan leses i sin helhet på nettet.

Familie
-------

Hans datter tenåringsdatter Alexa Kitchen (født 1997), som han har sammen med Stacey Ann Pollard Kitchen, fikk sin første utgivelse da hun var syv år, utgitt på Kitchen Sink Press. Det var en munter og instruktiv håndbok på 176 side i kunsten å lage tegneserier, kalt *Drawing Comics Is Easy! (Except When It's Hard)*. Boken ble nominert til to tegneseriepriser og fikk Will Eisners interesse. Hun har siden fått flere utgivelser utgitt.

Alexa jobber også med en barnebok sammen med sin far som er et samarbeidsprosjekt. Han har også to eldre døtre, Sheena og Scarlet, «som er fullt utvokst, ikke lenger lever hjemme, og må nå betale for sine egne tegneserier.»

Referanser
----------

1. ↑   Internet Speculative Fiction Database, ISFDB forfatter-ID 202656, besøkt 9. oktober 2017[Hentet fra Wikidata]
2. ↑   BD Gest', BD Gest' author ID 40716, besøkt 9. oktober 2017[Hentet fra Wikidata]
3. ↑   Lambiek Comiclopedia, Lambiek Comiclopedia artist ID k/kitchen\_denis, besøkt 9. oktober 2017[Hentet fra Wikidata]
4. ↑   Social Networks and Archival Context, SNAC Ark-ID w6b00485, besøkt 9. oktober 2017[Hentet fra Wikidata]
5. ↑   BnFs generelle katalog, catalogue.bnf.fr, besøkt 26. mars 2017[Hentet fra Wikidata]
6. ↑   www.comic-con.org, besøkt 4. august 2021[Hentet fra Wikidata]
7. ↑   www.comic-con.org, besøkt 3. september 2021[Hentet fra Wikidata]
8. ↑  Acton, Jay, Le Mond, Alan, & Hodges, Parker: *Mug Shots: Who's Who in the New Earth World Publishing*: 1972; ss. 121
9. ↑  Schreiner, Dave: *Kitchen Sink Press, the First 25 Years*. Northhampton, MA: Kitchen Sink Press, 1994; s. 14 et seq.
10. ↑  Kitchen, Denis: «Notes on the Underground... Confessions of an Underground Comics Publisher». *Funnyworld #13* (Våren 1971), s. 30
11. ↑  Tanzilo, Bobby: «Milwaukee Talks: Denis Kitchen», *onmilwaukee.com*, 12. juli 2006
12. ↑  Steve Krupp's Curio Shop: Denis Kitchen Biography
13. ↑  CBLDF-arkivene Arkivert 18. februar 2006 hos Wayback Machine.
14. ↑  MacDonald, Heidi (13. juni 2006): «Kitchen, Lind Debut Agency, Packaging House». *Publishers Weekly Comics Week*.
15. ↑  Jensen, Van (25. januar 2010): «Boom! Studios to Launch New Imprint». *Publishers Weekly*.
16. ↑  Manning, Shaun (18. mars 2010): *Denis Kitchen Discusses His «Oddly Compelling Art Book»*. Comic Book Resources.
17. ↑  «My 5 Minutes with God»
18. ↑  *Alexa Kitchen: the youngest draw in the West*, telegraph.co.uk, 16 desember 2006
19. ↑  Alexa s. Kitchen Biography og Utgivelser
20. ↑  Alexakitchen.com
21. ↑  About Denis Kitchen and www.deniskitchen.com Arkivert 19. august 2010 hos Wayback Machine.

Eksterne lenker
---------------

* (en) Offisielt nettsted Rediger på Wikidata

* (en) Denis Kitchen – kategori av bilder, video eller lyd på Commons Rediger på Wikidata
* Dooley, Michael: «The Unsinkable Denis Kitchen» AIGA *Voice*, 25. august 2005
* The Denis Kitchen interview
* Kitchen, Lind & Associates

Portal: Tegneserier

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC
 |